Nõukogu otsus 2004/465/EÜ,

29. aprill 2004,

liikmesriikide kalanduse kontrollprogrammidele eraldatava ühenduse rahalise toetuse kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades järgmist:

(1) Ühine kalanduspoliitika (CFP) näeb ette vee-elusressursside kaitse, majandamise ja vastutustundliku kasutamise ning töötlemise ja turustamise üldeeskirjad.

(2) Konkreetsed eesmärgid ja eeskirjad on üksikasjalikumalt sätestatud nõukogu 20. detsembri 2002. aasta määruses (EÜ) nr 2371/2002 ühisele kalanduspoliitikale vastavakalavarude kaitse ja säästva kasutamise kohta [2].

(3) Liikmesriikidel lasub peamine vastutus tagamaks, et CFP haldusalas toimepandud tegevused oleksid vastavuses nimetatud eeskirjadega.

(4) Liikmesriigid peaksid omama piisavalt inim- ja finantsressursse, et täita oma kohust püügitegevuste kontrollimisel ja CFP eeskirjade täitmisel.

(5) Määruses (EÜ) nr 2371/2002 rõhutati vajadust parandada jätkuvalt kontrolli püügitegevuse üle, et võidelda kõikide vahenditega ebaseadusliku ja deklareerimata püügi vastu nii ühenduse vetes kui ka väljaspool. Selles määratleti kaugjuhtimistehnoloogiad vahendina paremaks CFP kontrolleesmärkide saavutamiseks ning laiendati laevaseiresüsteemide abil teostatavat kaugseire kohustust üle 15-meetrise kogupikkusega laevadele.

(6) Ühinemislepingu jõustumise kuupäevast alates kohaldatakse CFP eeskirju ka uute liikmesriikide suhtes, kes peaksid olema võimelised täitma kõiki ühenduse õigusega sätestatud nõudeid, eriti neid, mis puudutavad kontrollimist. Nendele uutele liikmesriikidele tuleks eraldada vahendid, mis võimaldaksid neil oma kohustusi täita.

(7) Ühendus on eraldanud liikmesriikidele finantsabi alates 1990. aastast eesmärgiga muuta kontroll tõhusamaks ja mõjuvamaks ning eelkõige selleks, et juurutada ja laiendada kaugkontrolli tehnoloogiat ja infotehnoloogia võrgustikku, täiustada personali oskusi ning varustada pädevaid ametiasutusi patrull-laevade ja jälitusõhusõidukitega.

(8) Nõukogu 28. mai 2001. aasta otsuse 2001/431/EÜ ühenduse rahalise toetuse kohta teatavate kulude katmiseks, mis tekivad liikmesriikides ühise kalanduspoliitika suhtes kohaldatavate kontrolli-, inspekteerimis- ja järelevalvekavade rakendamisega seoses [3], alusel koostatud kehtiv rahastamiskava aegus 2003. aasta lõpus. Siiski on tõendeid, et liikmesriikide varud on endiselt ebapiisavad.

(9) Ülimalt tähtis on tagada, et CFP eeskirju täidetaks tõhusalt kogu ühenduse territooriumil. Ilmneb, et mõned nendest, kes on seotud halduslike- või karistusprotseduuridega, ei ole alati täielikult teadlikud vajadusest rakendada hoiatava iseloomuga sanktsioone, et vältida kalavarude kogupüügi ületamist. Seega on asjakohane edendada tegevusi, mis toovad antud teema tähelepanu keskpunkti.

(10) Määruses (EÜ) nr 2371/2002 rõhutatakse vajadust edendada koostööd ja koordineerimist liikmesriikide vahel ning komisjoniga, et tugevdada kontrolli ja tõkestada CFP reeglitele vastukäivat käitumist. Kontrollitegevuste ja kontrollimise eesmärkidel võetud meetmete koostöö ja koordineerimise korraldamiseks loodud struktuur hakkab eeldatavasti toimima 2006. aastal.

(11) Seega on asjakohane jätkata rahalise toetuse andmist liikmesriikidele nimetatud ajani. Vajalik on tagada, et ühenduse rahalisi vahendeid jaotatakse tõhusalt määratletud puuduste vähendamise eesmärgil. Rahalisi vahendeid tuleks kasutada kooskõlas usaldusväärse finantsjuhtimise põhimõttega.

(12) Euroopa Parlamendi, nõukogu ja komisjoni vahel 6. mail 1999. aastal sõlmitud eelarvedistsipliini ja eelarvemenetluse parandamise institutsioonidevahelise kokkuleppe [4] punkti 34 määratletud lähtesumma on käesolevasse otsusesse sisse viidud kogu perioodiks, mille jooksul rahalist abi tuleb anda, ilma seeläbi lepinguga määratud eelarvepädeva institutsiooni volitusi mõjutamata.

(13) Liikmesriigid peaksid hindama oma programme ning kontrollile, vaatlustele ja järelevalvele määratud kulutuste mõju igal aastal ning kogu ajavahemiku jooksul, mida käesolev otsus ja otsus 2001/431/EÜ hõlmavad.

(14) Otsuse 2001/431/EÜ alusel tuleks kulude katmise nõuetele kehtestada üleminekumeetmed.

(15) Otsuse 2001/431/EÜ järjepidevuse tagamiseks peaks käesolev otsus jõustuma alates 1. jaanuarist 2004,

ON VASTU VÕTNUD KÄESOLEVA OTSUSE:

Artikkel 1

Sisu

Käesoleva otsusega sätestatakse tingimused, mille alusel võib ühendus eraldada rahalist toetust liikmesriikidele kalanduse kontrollprogrammide tarbeks.

Artikkel 2

Mõisted

Käesolevas otsuses kasutatakse järgmisi mõisteid:

1) rahaline toetus – käesoleva otsuse alusel ühenduse poolt liikmesriigile makstav rahaline toetus;

2) kalanduse kontrollprogramm – liikmesriigi poolt koostatud programm määrusega (EÜ) nr 2371/2002 nõutud ühise kalanduspoliitikaga (CFP) hõlmatud valdkondade seireks, kontrollimiseks ja järelvalveks;

3) uus liikmesriik – riik, mis liitub ühendusega 1. mail 2004.

Artikkel 3

Iga-aastased kalanduse kontrollprogrammid

1. Liikmesriigid, kes soovivad saada rahalist toetust, teatavad komisjonile iga-aastase kalanduse kontrollprogrammi üksikasjad:

a) programmi eesmärgid;

b) olemasolevad inimressursid;

c) olemasolevad rahalised vahendid;

d) olemasolevate laevade ja õhusõidukite arv;

e) nimekiri projektidest, millele rahalist toetust küsitakse;

f) projektide täideviimiseks planeeritud üldkulud;

g) teostamise kava iga programmis loetletud projekti kohta;

h) nimekiri indikaatoritest, mida kasutatakse programmi efektiivsuse hindamiseks.

2. Kõik liikmesriigid esitavad oma iga-aastase kalanduse kontrollprogrammi 2004. aasta kohta 1. juuniks 2004 ja 2005. aasta kohta 31. jaanuariks 2005.

3. Kalanduse kontrollprogrammi sisuga seonduvad üksikasjalikud eeskirjad on toodud I lisa A osas.

Artikkel 4

Abikõlbulikud tegevused

1. Projektid, millele küsitakse rahalist toetust, peavad seonduma ühe või mitme alljärgneva tegevusega:

a) infotehnoloogia soetamine, seadistamine ja sellega seonduv tehniline abi ning IT-võrgu ülesseadmine eesmärgiga võimaldada tõhusat ja turvalist teabevahetust seoses kalandustegevuste seire, kontrolli ja järelevalvega;

b) järgmiste vahendite soetamine ja kalalaevade pardale installeerimine:

i) elektroonilised lokaliseerimisseaded, mis võimaldavad kalapüügi seirekeskustel laevaseiresüsteemide (VMS) abil teostada järelevalvet laevade üle;

ii) elektroonilised registreerimis- ja kommunikatsioonivahendid, mis võimaldavad edastada andmeid laeva pardalt;

c) kalandustegevuste kontrollimisega seonduvad katseprojektid ja uute tehnoloogiate rakendamine;

d) kalandusvaldkonna seire-, kontrolli- ja järelevalveülesannete eest vastutavate riigiteenistujate väljaõppe- ja vahetusprogrammid;

e) katsevaatluste ja vaatluskavade rakendamine;

f) kalandustegevuste seiret, kontrolli ja järelevalvet teostavate pädevate ametiasutuste poolt kantud üldkulude tasuvusanalüüsid ja hinnangud;

g) algatused, sealhulgas seminarid ja meediavahendid, mille eesmärk on kalameeste ja teiste asjassepuutuvate isikute, näiteks inspektorite, prokuröride ja kohtunike, samuti laiema avalikkuse teavitamine vajadusest võidelda vastutustundetu ja ebaseadusliku kalapüügi vastu ning tutvustada neile CFP eeskirjade rakendamist;

h) liikmesriikide pädevate ametiasutuste poolt kalandustegevuse vaatlusteks ja järelevalveks kasutatavate laevade ja õhusõidukite soetamine ja kaasajastamine.

2. Hõlmatud tegevustega seonduvad üksikasjalikud eeskirjad on toodud I lisa B osas.

Artikkel 5

Ühenduse assigneeringud

1. Lähtesumma tegevuste rakendamiseks, mille jaoks eraldatakse ajavahemikuks 2004–2005 rahalist abi, on 70 miljonit eurot. Iga-aastased assigneeringud määrab eelarvepädev institutsioon finantsperspektiivide piires.

2. Komisjon määrab artikliga 6 ettenähtud ühenduse rahalise toetuse andmise otsuses prioriteedid tegevustele, mida ta peab kõige sobivamaks seire-, kontrolli- ja järelevalvetegevuse tõhususe edendamisel, võttes ühtlasi arvesse liikmesriikide tegevust juba heakskiidetud programmide rakendamisel.

Artikkel 6

Rahalise toetuse otsus

1. Liikmesriikide esitatud kalanduse kontrollprogrammide alusel võetakse igal aastal vastu otsus vastavalt määruse (EÜ) nr 2371/2002 artikli 30 lõikes 2 esitatud korrale. Otsuses kinnitatakse:

a) rahalise toetuse üldsumma, mis eraldatakse igale liikmesriigile artiklis 4 nimetatud tegevuseks;

b) rahalise toetuse määr;

c) kõik rahalise toetuse suhtes kohaldatavad tingimused.

2. Rahalise toetuse määr ei ületa 50 % abikõlblikest kulutustest, kuid siiski:

a) võib komisjon otsustada artikli 4 lõike 1 punktis b nimetatud tegevustele eraldada ühekordse summa laeva lokaliseerimisseadme või seadme kohta, mis võimaldab teostada elektroonilist registreerimist ja andmete edastamist;

b) võib komisjon otsustada artikli 4 lõike 1 punktides c ja g nimetatud tegevuste jaoks 50 % abikõlblikest kulutustest suurema toetuse määra;

c) ei või artikli 4 lõike 1 punktis h nimetatud tegevustele kehtestatav määr olla üle 50 % abikõlblikest kulutustest uute liikmesriikide puhul ja üle 25 % olemasolevate liikmesriikide puhul.

Artikkel 7

Ettemaksed

Liikmesriigi põhjendatud taotluse alusel võib komisjon aastas kuni 50 % rahalisest toetusest eraldada ettemaksena. Ettemakse summa arvestatakse konkreetsele liikmesriigile eraldatavast rahalise toetuse lõplikust summast.

Kui pädev ametiasutus ei ole artiklis 8 sätestatud ajavahemiku jooksul võtnud siduvaid kohustusi, siis makstakse kõik määratud ettemaksed viivitamatult tagasi.

Artikkel 8

Kulukohustuste võtmine

Iga liikmesriik võtab õiguslikud ja eelarvelised kohustused 12 kuu jooksul alates selle aasta lõpust, mil teda teavitati artiklis 6 nimetatud otsusest.

Artikkel 9

Projekti rakendamine

1. Projektid käivitatakse kooskõlas iga-aastases kalanduse kontrollprogrammis sätestatud kavaga ja igal juhul ühe aasta jooksul alates kohustuse võtmise kuupäevast.

2. Projektid lõpetatakse nimetatud kava kohaselt.

Artikkel 10

Projektide rakendamata jätmine

Kui liikmesriik otsustab rakendamata jätta kõik või osa projektidest, millele on eraldatud rahalist toetust, teavitab ta sellest kohe komisjoni, teatades selle mõjust oma kalanduse kontrollprogrammidele.

Artikkel 11

Abikõlblikud kulutused

1. Abikõlbulikud kulutused peavad:

a) olema tekkinud kalanduse kontrollprogrammi raames;

b) seonduma artiklis 4 nimetatud tegevustega;

c) seonduma projektidega, mille maksumus ületab 40000 eurot, välja arvatud artikli 4 lõike 1 punktides d ja g nimetatud tegevuste osas;

d) tulenema õiguslikest ja eelarvelistest kohustustest, mida liikmesriigid on endale võtnud kooskõlas artikliga 8;

e) puudutama projekte, mida on rakendatud kooskõlas artikliga 9.

2. Käibemaks ei kuulu hüvitamisele.

3. Kulutused projektidele, mis saavad toetust teistest ühenduse abiprogrammidest, ei kuulu hüvitamisele.

4. Uutele liikmesriikidele hüvitatakse 1. jaanuarist 2004 tekkinud kulud, kui need vastavad käesolevas otsuses sätestatud tingimustele ja artiklis 6 nimetatud otsuse tingimustele.

Artikkel 12

Kulude hüvitamise nõuded

1. Liikmesriigid edastavad komisjonile oma kulude hüvitamise nõuded 9 kuu jooksul alates kuupäevast, mil need tekkisid. Nõude suurus ei või olla väiksem kui 20000 eurot. Alla 20000 euro suuruseid nõudeid läbi ei vaadata, välja arvatud juhul, kui need on nõuetekohaselt põhjendatud.

Kulude katmise nõuete sisuga seonduvad üksikasjalikud eeskirjad on toodud I lisa C osas.

2. Artikli 3 lõike 1 punktis g nimetatud kavaga kooskõlas lõpetamata jäänud projektidele esitatavad nõuded võib vastu võtta ainult juhul, kui viivitus on nõuetekohaselt põhjendatud. Kui nimetatud nõuded lükatakse tagasi, võib ühenduse assigneeringud vabastada. Igal juhul vabastatakse käesoleva otsusega seotud ühenduse assigneeringud hiljemalt 31. detsembril 2008.

3. Kulude katmise nõuete esitamisel teevad liikmesriigid kindlaks ja tõendavad, et kulutused on tekkinud kooskõlas käesolevas otsuses sätestatud tingimustega, artiklis 6 toodud otsuse tingimustega ja riigihankelepingute sõlmimise eeskirjadega. Nõudele lisatakse II lisas toodud näidise kohaselt ülekantud arvelduste korrektsust ja tõesust puudutav aruanne.

4. Kui komisjon leiab, et nõue ei vasta lõikes 3 nimetatud tingimustele, nõuab ta liikmesriigilt antud küsimuses tehtud tähelepanekute esitamist. Komisjon ei hüvita kõnealuseid kulutusi tervikuna või osa neist, kui läbivaatus kinnitab mittevastavust ning võimalusel nõuab ettemaksete tagastamist.

Artikkel 13

Valuuta

Kõik kalanduse kontrollprogrammid, kulutuste hüvitamise nõuded ja ettemaksete nõuded esitatakse eurodes.

Liikmesriigid, kes ei osale majandus- ja rahaliidu kolmandas etapis, täpsustavad kasutatud vahetuskursi.

Kulude katmine toimub eurodes selle kuu kursi järgi, mil nõue laekus komisjonile.

Artikkel 14

Teave

Liikmesriigid esitavad komisjonile ja kontrollikojale kogu nende poolt nõutud teabe, mis seondub käesoleva otsuse ja artiklis 6 toodud otsuse rakendamisega.

Liikmesriigid teevad tõendavad dokumendid komisjonile ja kontrollikojale kättesaadavaks vähemalt viie aasta jooksul alates hüvitamise kuupäevast.

Artikkel 15

Kontrollid

1. Ilma et see piiraks liikmesriikide poolt siseriiklike õigusaktidega kooskõlas läbiviidud kontrolle, võivad komisjon ja kontrollikoda teostada kohapealseid kontrollkäike projektidele, millele eraldatakse rahalist toetust.

Komisjon võib ühtlasi nõuda, et asjassepuutuvad liikmesriigid teostaksid kohapealseid kontrollkäike projektidele, millele eraldatakse rahalist toetust. Komisjoni ja kontrollikoja ametnikud võivad taolistest kontrollkäikudest osa võtta.

2. Kui komisjon leiab, et ühenduse vahendeid ei ole kasutatud kooskõlas käesolevas otsuses või artiklis 6 sätestatud otsuse tingimustega, teavitab ta sellest asjassepuutuvat liikmesriiki. Komisjon alandab rahalist toetust kõnealustele projektidele või tühistab selle, kui neid tähelepanekuid ei arvestada. Iga põhjendamatult saadud summa tuleb komisjonile koos intressidega tagasi maksta.

Artikkel 16

Liikmesriikide aruanded

Liikmesriigid edastavad komisjonile teabe, mis võimaldab võrrelda rahalise toetuse kasutamist ja hinnata käesolevas otsuses toodud meetmete mõju kontrolli-, vaatlus- ja järelevalvetegevustele.

Selleks edastavad liikmesriigid komisjonile:

a) enne iga aasta 30. märtsi eelmise aasta kalanduse kontrollprogrammide vahehindamisaruande, mis sisaldab järgnevat teavet:

i) lõpetatud projektid,

ii) projektide kulud,

iii) mõju kalanduse kontrolliprogrammidele, kohaldades programmis loetletud indikaatoreid,

iv) kõik algsesse programmi sisse viidud muudatused.

b) 31. detsembriks 2006 lõpliku hindamisaruande, mis sisaldab järgnevat teavet:

i) lõpetatud projektid,

ii) projektide kulud,

iii) mõju kalanduse kontrolliprogrammidele, kohaldades programmis loetletud indikaatoreid,

iv) kõik algsesse programmi sisse viidud muudatused,

v) eraldatud rahalise toetuse mõju kalanduse kontrolliprogrammidele kogu ajavahemiku 2001–2005 jooksul.

Artikkel 17

Aruandlus Euroopa Parlamendile ja nõukogule

Liikmesriikidelt artikli 16 alusel saadud teabe põhjal esitab komisjon hiljemalt 30. juuniks 2007 Euroopa Parlamendile ja nõukogule aruande käesoleva otsuse ja otsuse 2001/431/EÜ kohaldamise e kohta.

Artikkel 18

Rakendusmeetmed

Vajadusel kehtestatakse käesoleva otsuse üksikasjalikud rakenduseeskirjad kooskõlas määruse (EÜ) nr 2371/2002 artikli 30 lõikes 2 nimetatud korraga.

Artikkel 19

Üleminekusätted

Alates 1. maist 2004 esitatakse otsuse 2001/431/EÜ alusel kinnitatud rahalise toetusega seonduvad hüvitamise nõuded kulutustele kooskõlas käesoleva otsuse I lisa C osa artikliga 12 ja käesoleva otsuse II lisaga.

Artikkel 20

Kohaldamine

Käesolevat otsust kohaldatakse alates 1. jaanuarist 2004.

Artikkel 21

Adressaadid

Käesolev otsus on adresseeritud liikmesriikidele.

Luxembourg, 29. aprill 2004

Nõukogu nimel

eesistuja

M. McDowell

[1] Arvamus on esitatud 1. aprillil 2004 (Euroopa Liidu Teatajas seni avaldamata).

[2] EÜT L 358, 31.12.2002, lk 59.

[3] EÜT L 154, 9.6.2001, lk 22.

[4] EÜT C 172, 18.6.1999, lk 1. Kokkulepet on muudetud Euroopa Parlamendi ja nõukogu otsusega 2003/429/EÜ (ELT L 147, 14.6.2003, lk 25).

--------------------------------------------------

I LISA

A osa

Teabesisalduse miinimumnõuded artiklis 3 nimetatud iga-aastastele kalanduse kontrolliprogrammidele

1) Kalanduse kontrollprogramm peab iga projekti tarbeks täpsustama ühe artiklis 4 nimetatud tegevuse, selle eesmärgi, kirjelduse, omaniku, asukoha, hinnangulise kulu, järgitava haldusprotseduuri ja saavutamise ajakava.

2) Artikli 4 lõike 1 punktis h nimetatud laevade ja õhusõidukite suhtes peab iga-aastane kalanduse kontrollprogramm täpsustama ka:

a) millise protsentuaalse osa aasta jooksul toimuvast tegevusest moodustab nimetatud liikumisvahendite kasutamine pädevate ametiasutuste poolt kontrolli läbiviimiseks;

b) mitu tundi või päeva aastas kavatasetakse neid kalanduse kontrollimiseks kasutada;

c) nende oletatav eluiga moderniseerimise korral.

3) Võimaluse korral peab ühendusest saadava toetusega kaasnema avalikkuse teavitamine.

B osa

Artiklis 4 sätestatud abikõlblike tegevuste üksikasjalikud eeskirjad

1) Artikli 4 lõike 1 punkti b alapunktis i nimetatud laeva lokaliseerimisseadmed peavad vastama asjakohaste ühenduse eeskirjadega kehtestatud sätetele.

2) Artikli 4 lõike 1 punktis d toodud tegevusest tekkinud kulutused hüvitatakse määral, mil need on hüvitamiskõlblikud, järgides asjakohaseid siseriiklikke eeskirju.

3) Artikli 4 lõike 1 punktis h nimetatud varustuse soetamisel tekkinud kulutusi võib hüvitada määral, mil neid kasutatakse püügitegevuse kontrollimiseks vastavalt asjaomase liikmesriigi avaldusele.

C osa

Artiklis 12 nimetatud hüvitamise nõuete esitamise eeskirjad

Hüvitamise nõuded sisaldavad järgnevat teavet:

1) viide artiklis 6 nimetatud otsusele ja sellele lisatud tabel, mis täpsustab, millist abi eraldati;

2) kõikide projektiga seonduvate tõendavate dokumentide nimekiri;

3) projektiga seonduvad nõutavad summad ilma käibemaksuta;

4) iga projekti, millele hüvitist nõutakse, lühikirjeldus, mis sisaldab juba saavutatut ning hinnangut investeeringute mõjust seire-, kontrolli- ja järelevalvetegevusele, ning hüvitise kasutamise prognoos.

--------------------------------------------------

II LISA

KULUARUANNE

Nõukogu otsuse 2004/…/EÜ artikli 12 kohaselt

KALANDUSTEGEVUSE KONTROLLI-, VAATLUS- JA JÄRELEVALVESÜSTEEMIDE RAKENDAMISE RIIKLIKU PROGRAMMI ELLUVIIMISEL TEKKINUD RIIKLIKUD KULUD

Komisjoni otsus nr | … |

Riigi teatis (kui on) | … |

Mina, allakirjutanu, …, esindades asutust …, mis on vastutav asjakohaste rahastamis- ja kontrollmenetluse eest, tõendan siinkohal pärast kontrollimist, et kõik allpool toodud summad esindavad asjakohaste siseriiklike õigusaktide kohaselt 200_. aastal makstud üldsummat heakskiidetud projektidele ning viitavad nõukogu otsuse 2004/…/EÜ artikli 4 lõikes 1 sätestatud tegevustele:

a) | infotehnoloogia ja IT-võrgustik | … | EUROT |

b) | kaugkontrollitehnoloogia (laeva lokaliseerimisseadmed ning registreerimisja teabeedastamisvahendid) | … | EUROT |

c) | uute tehnoloogiate pilootprojektid | … | EUROT |

d) | kontrolliosakonna ametnike väljaõppe- ja | … | EUROT |

e) | pilootvaatlused ja vaatluskavad vahetusprogrammid | … | EUROT |

f) | riiklike kulutuste hinnang kontrolltsoonis | … | EUROT |

g) | seminarid ja meedia | … | EUROT |

h) | ja moderniseerimine kontrolli-, vaatlus- ja järelevalveseadmete hankimine | … | EUROT |

| | | EUROT |

--------------------------------------------------